ບັນດານັກຊ່ຽວຊານ ‘ໝັ້ນໃຈ​ຕື່ມຂຶ້ນ’ ວ່າ ຊິ້ນສ່ວນ ທີ່ພົບເຫັນ ແມ່ນເປັນຂອງ ຖ້ຽວບິນ MH370
ຊິ້ນສ່ວນ​ທີ່​ຍາວ 2 ​ແມັດ ຂອງປີກເຮືອ ທີ່ເອີ້ນວ່າ flaperon ນີ້ ​ແມ່ນ​ຄາດ​ກັນ​ວ່າ ຈະ​ສົ່ງໄປ​ເຖິງ​ນະຄອນ Toulouse ປະ​ເທດ​ຝຣັ່ງ ​ໃນ​ວັນ​ເສົາ ມື້​ອື່ນນີ້.
ບັນດານັກສືບສວນ ອອສເຕຣເລຍ ກ່າວວ່າ ພວກເຂົາເຈົ້າ ມີຄວາມໝັ້ນໃຈຫຼາຍຂຶ້ນວ່າ ຊິ້ນສ່ວນຊາກຫັກພັງ ຊິ້ນໜຶ່ງ ຂອງເຮືອບິນ ທີ່ພົບເຫັນວ່າ ຖືກຟອງທະເລພັດຂຶ້ນຝັ່ງ ຢູ່ເກາະ Reunion ນັ້ນ ແມ່ນຊິ້ນສ່ວນ ຂອງເຮືອບິນໂດຍສານມາເລເຊຍ ຖ້ຽວບິນ MH370 ທີ່ໄດ້ຫາຍສາບສູນໄປ ພ້ອມດ້ວຍ 239 ຄົນ ຢູ່ໃນເຮືອບິນ ເມື່ອເດືອນມີນາ ປີ 2014 ທ່ານ Martin Dolan ຫົວໜ້າກຳມາທິການ ຄຸ້ມຄອງຄວາມ ປອດໄພ ດ້ານການຂົນສົ່ງ ຂອງອອສເຕຣເລຍ ກ່າວຖະແຫລງ ຕໍ່ບັນດານັກຂ່າວ ໃນວັນສຸກມື້ນີ້ ວ່າ ບັນດາເຈົ້າໜ້າທີ່ ຫວັງວ່າ ຈະໃຫ້ການຢືນຢັນກ່ຽວກັບທີ່ມາຂອງຊິ້ນສ່ວນດັ່ງກ່າວ ໃນສອງ ສາມຊົ່ວໂມງຂ້າງໜ້ານີ້ ຊິ້ນສ່ວນທີ່ຍາວ 2 ແມັດ ເປັນສ່ວນປະກອບຂອງປີກຍົນ ທີ່ເອີ້ນວ່າ flaperon ນີ້ ແມ່ນຄາດ ກັນວ່າ ຈະສົ່ງໄປເຖິງນະຄອນ Toulouse ປະເທດຝຣັ່ງ ເພື່ອການສືບສວນສອບສວນ ເພີ້ມຕື່ມ ໃນວັນເສົາມື້ອື່ນນີ້ ຊິ້ນສ່ວນດັ່ງກ່າວ ຖືກພົບເຫັນ ໃນວັນພຸດຜ່ານມາ ຢູ່ທີ່ຫາດຊາຍຂອງເກາະ Reunion ຊຶ່ງຢູ່ທາງພາກຕາເວັນອອກ ຂອງເກາະມາດາກາສກາ ແລະ ຫຼາຍກວ່າ 3,500 ກິໂລແມັດ ຫ່າງຈາກບ່ອນທີ່ເຮືອບິນໂບອິ້ງ 777 ຖືກຕິດຕາມເບິ່ງເທື່ອສຸດທ້າຍ ບັນດາ ນັກສືບສວນ ຝຣັ່ງ ຈະພະຍາຍາມ ທີ່ຈະລົງຄວາມເຫັນວ່າ ຕົວເລກທີ່ພົບເຫັນຢູ່ ຊິ້ນສ່ວນນັ້ນ ກົງກັບເຮືອບິນອາຍພົ່ນ ທີ່ຫາຍສາບສູນໄປຢ່າງລຶກລັບ ໃນລະຫວ່າງບິນ ຈາກນະຄອນຫຼວງ ກົວລາລຳເປີ ໄປຍັງ ນະຄອນຫຼວງປັກກິ່ງ ເມື່ອປີແລ້ວນີ້ຫຼືບໍ່ ບັນດາ ນັກຊ່ຽວຊານ ກ່າວວ່າ ພວກເຂົາເຈົ້າເຊື່ອວ່າ ຜົນທີ່ອອກມາຈະເປັນໄປໃນທາງບວກ ອີງ ຕາມລັກສະນະ ແລະ ຮູຕ່າງໆ ທີ່ເຊື່ອມຕິດກັບສ່ວນອື່ນໆຂອງເຮືອບິນນັ້ນ ທ່ານ Dolan ກ່າວວ່າ ມາເຖິງຕອນນີ້ ພວກເຂົາເຈົ້າ ພົບເຫັນວ່າ ບໍ່ມີກໍລະນີອື່ນ ທີ່ເຮືອບິນໂບອິ້ງ 777 ສູນເສຍຊິ້ນສ່ວນ flaperon ໃນລະຫວ່າງບິນຢູ່ນັ້ນ ທ່ານ Steve Saint Amour ນັກຊ່ຽວຊານເກັບກູ້ເຮືອບິນໂດຍສານ ກ່າວວ່າ ທ່ານບໍ່ແປກໃຈເລີຍວ່າ ໃນໄລຍະຄວາມໄກນັ້ນ ທ່ານ Amour ກ່າວວ່າ ຄວາມແຮງຂອງສາຍນ້ຳຢູ່ກາງ ມະຫາສະມຸດ ອິນເດຍ ແມ່ນໄຫລຈາກຝັ່ງອອສເຕຣເລຍທາງພາກໃຕ້ຫາພາກເໜືອ ແລະ ຢູ່ປະມານ ເມືອງທ່າ Hedland ໃນເຂດພາກຕາເວັນຕົກຂອງອອສເຕຣເລຍ ຊຶ່ງມັນໄຫລລ້ຽວໄປທາງພາກຕາເວັນຕົກ ຂ້າມມະຫາສະມຸດ ອິນເດຍ ແລະ ຕຳໃສ່ເກາະ ມາດາກາສກາ